Alle Menn

Alle Menn var et norsk ukeblad som første gang ble utgitt i 1929 av Forlagshuset som kriminalheftet Mystikk.Aschehoug og Gyldendals Store norske leksikons artikkel Alle Menn. Besøkt 4. mars 2014. I 1945 ble navnet endret til Alle Menns Blad, som ble en mer sexfylt magasinvariant med månedlige utgivelser.Willy B., Drømmenes marked : norske ukeblader, magasiner og hefter 1945–1995. Bladkompaniet, Oslo 1996. Side 33–34. ISBN 8250935616. I 1962 endret igjen bladet navn til Alle Menn, og det ble frem til 1974 gitt ut av Gyldendal Norsk Forlag. Bladet gikk inn i 2006.Willy B., Drømmenes marked : norske ukeblader, magasiner og hefter 1945–1995. Bladkompaniet, Oslo 1996. Side 80–88. ISBN 8250935616.

1929–1945
Mystikk – Magasinet for detektivhistorier og fantastiske hendelser, som ble utgitt ukentlig frem til 1943, inneholdt de første årene kun én kriminalfortelling, illustrert med tegninger, som var oversatt fra engelsk. Mot slutten av 1930-årene kom bladet med en hovedhistorie og flere kortere noveller. I 1943 fikk bladet undertittelen Et blad for alle menn, og tegneserier, småreportasjer og bladet Frimerkesamler'n kom med før Mystikk måtte ta en pause på grunn av krigen. Det ble gitt ut fire utgaver av Mystikk i 1945 før det skiftet navn til Alle Menns Blad.

1945–1962
Alle Menns Blad ble gitt ut fra august 1945 uten annen forskjell fra de fire foregående det året enn logoen. I begynnelsen av 1950-årene begynte det å komme fotografier, flere tegnede illustrasjoner, westernfortellinger, reportasjestoff og en serie som het «Gamle norske kriminalsaker». I 1954 ble bladet solgt til Romanforlaget, og i 1961–1962 ble fire noveller fra Ian Flemings Spionen som elsket meg for første gang trykt på norsk.

1962–2006
I desember 1961 ble Alle Menns Blad kjøpt opp av Gyldendal Norsk Forlag, som da også eide Alle Kvinners Blad, og fra nummer 8 i 1962 endret bladet navn til Alle Menn. Samme år ble spalten «Lykkepiken» startet opp med bilde av en lettkledd kvinne i svarthvitt. I nummer 5 i 1966 kom Alle Menn, som det første bladet i Norge, med midtsidepike i farger.Willy B., Drømmenes marked : norske ukeblader, magasiner og hefter 1945–1995. Bladkompaniet, Oslo 1996. Side 179 og 186. ISBN 8250935616. Spalten «Piker med futt» kom etterhvert med bilder og intervjuer av kvinner med en spesiell bakgrunn – deriblant Åse Kleveland, Inger Lise Andersen og Grynet Molvig – og bladet trykte kriminalnoveller som var valgt ut av Alfred Hitchcock, kortnoveller av Thore Hansen og vitser og tegneserier av blant annet Joker og Thore Hansen.

Fra midten av 1970-årene begynte bladet å inneholde flere bilder av nakne kvinner og færre noveller, og fra nummer 40/41 i 1979 ble bladets satsningsområde sex med flest mulig bilder av kvinner i minst mulig klær og en ny spalte med lesernes egne sexopplevelser. Bladet kalte seg nå Nye Alle Menn. I perioden mellom 1989 og 1993 ble det gitt ut et todelt spesialprodukt, Alle Menn Spesial, med to forsider med titlene «Spesial» og «Action».

I 2004 endret Alle Menn igjen profil til et reportasjeblad for menn, og i 2006 ble siste nummer av bladet utgitt.

Utgivere
Forlagene som har gitt ut bladet fra 1929 til 2006:
1929–1954: Forlagshuset
1954–1961: Romanforlaget
1962–1974: Gyldendal Norsk Forlag
1974–1979: Nordisk Forlag
1979–198?: Saxon og Lindström (en tid også kalt Alle Menn Forlag)
198?–1994: Saxon Forlag
1994–2006: Nordic Publishing

Redaktører
Redaktører for Alle menn frem til 1997:
1960–1974: Per Aaeng
197?–1977: Sverre Martin Gunnerud
1977–1979: Egil Ulateig
1979: Steinar Nyborg
1979–1984: Sten Ture Jensen
1984–1986: Sverre Olsen
1986–1992 : Øyvind Norstrøm
 ?–1994: Terje Øygard
1994–1997: Stein-Erik Mattsson

 Referanser 

Kategori:Nedlagte norske ukeblader‎
Kategori:Pornografiske tidsskrifter
Kategori:Publikasjoner etablert i 1929
Kategori:Publikasjoner nedlagt i 2006
Kategori:Nedlagte norske tidsskrifter